ananddey/assamese-wiki-corpus huggingface dataset:
পাৰ্বতী মীৰা

পাৰ্বতী মীৰা (ইংৰাজী: Parvathy Meera) তামিল চলচ্চিত্ৰ জগতত কৰ্মৰত এগৰাকী ভাৰতীয় গীতিকাৰ। চলচ্চিত্ৰ জগতত প্ৰৱেশ কৰাৰ পূৰ্বে তেওঁ সংবাদ মাধ্যমৰ বিভিন্ন ক্ষেত্ৰত কাম কৰিছিল আৰু তাতেই তেওঁ 'বহুমুখী প্ৰতিভাশালী' বুলি পৰিচিতি লাভ কৰিছিল।

প্ৰাৰম্ভিক জীৱন

মীৰাই চেন্নাইৰ আদৰ্শ বিদ্যালয়ৰপৰা উচ্চতৰ মাধ্যমিক শিক্ষা সমাপ্ত কৰে। পৰৱৰ্তী সময়ত তেওঁ এথিৰাজ কলেজ ফৰ ৱমেনৰপৰা ইংৰাজী সাহিত্যত স্নাতক আৰু স্নাতকোত্তৰ ডিগ্ৰী লাভ কৰে। সংবাদ মাধ্যমৰ প্ৰতি থকা আগ্ৰহৰ বাবে তেওঁ মাদাৰ টেৰেছা বিশ্ববিদ্যালয়ৰপৰা গণসংযোগ বিভাগত এম.ফিল ডিগ্ৰী লাভ কৰে।

কেৰিয়াৰ

তেওঁ এগৰাকী আগশাৰীৰ থিয়েটাৰ শিল্পী হিচাপে কাম কৰিছিল আৰু মূলতঃ সাংবাদিক তথা ৰাজনৈতিক সমালোচক জ্ঞানী শংকৰণৰ নাট্যগোষ্ঠী 'পৰীক্ষা'ৰ সৈতে জড়িত আছিল। এগৰাকী নাট্য শিল্পী হিচাপে তেওঁৰ অন্তিমটো অভিনয় আছিল শ্লেট (SLATE) নাট্যগোষ্ঠীৰ নিৰ্মাণ 'অন্নিয়ান'ত, যিখন এলবেয়াৰ কামুৰ অমৰ উপন্যাস 'দ্য ষ্ট্ৰেঞ্জাৰ'ৰ আধাৰত নিৰ্মিত হৈছিল।

ইয়াৰ পিছত তেওঁ নাটক কৰা বন্ধ কৰি চুটি ছবিত কাম কৰিবলৈ লয়। তেওঁ টানচাকছ (TANSACS) আৰু ধান ফাউণ্ডেশ্যনৰ বাবে এখন পূৰ্ণদৈৰ্ঘ্যৰ ছবিত কাম কৰিছিল য’ত তেওঁ চিন্নাপিল্লাই আম্মালৰ সৈতে অভিনয় কৰিছিল। এই সকলোবোৰ ছবিত তেওঁ মুখ্য চৰিত্ৰত অভিনয় কৰিছিল।

মীৰাই পাঁচ বছৰতকৈও অধিক সময় ধৰি ডিডি পোধিগাই টেলিভিছনৰ 'এন্নাই কভৰ্ণধৱৰ্গল' আৰু 'নাম বিৰুন্ধিনাৰ' কাৰ্যসূচীৰ ঘোষিকা হিচাপে কাম কৰিছিল। এই সময়ছোৱাত তেওঁ লেখক পোন্নীলন, মাদ্ৰাজ বিশ্ববিদ্যালয়ৰ প্ৰাক্তন উপাচাৰ্য শ্ৰী থিৰুভাসাগম আৰু কোঠামংগলাম চুব্বুৰ পৰিয়ালৰ সদস্যকে ধৰি বহু বিশিষ্ট ব্যক্তিক সাক্ষাৎকাৰ লৈছিল। সাক্ষাৎকাৰ গ্ৰহণৰ দক্ষতা, স্বতঃস্ফূৰ্ততা আৰু শব্দ চয়নৰ বাবে তেওঁ বিশেষ প্ৰশংসা বুটলিবলৈ সক্ষম হৈছিল। ইংৰাজী আৰু তামিল দুয়োটা ভাষাতে তেওঁৰ দখল থকাৰ বাবে তেওঁৰ সাক্ষাৎকাৰসমূহ যথেষ্ট জনপ্ৰিয় হৈছিল। ২০১৪ চনৰ মিৰ্চি মিউজিক এৱাৰ্ডত মীৰাৰ তিনিটা গীতৰ বাবে তেওঁ শ্ৰেষ্ঠ উদীয়মান গীতিকাৰৰ মনোনয়ন লাভ কৰিছিল।

কবিতা

তেওঁ চাৰিখন তামিল কবিতা সংকলন প্ৰকাশ কৰিছে: ইপ্পাদিক্কু নানুম নাটপুম, ইধু ভেৰু মাঝাই, আন্ধা মুনৰু নাটকাল আৰু ইভান ইয়াৰপেয়াৰ ইচাই ইল্লাই। তেওঁৰ দ্বিতীয়খন কাব্যগ্ৰন্থৰ পিছত তেওঁ এগৰাকী গীতিকাৰ হিচাপে চলচ্চিত্ৰ জগতলৈ ঘূৰি আহে।

চলচ্চিত্ৰ

পাৰ্বতী মীৰাই ২০১৪ চনত জিল্লা ছবিৰ জৰিয়তে চলচ্চিত্ৰ জগতত আত্মপ্ৰকাশ কৰে। তেওঁ প্ৰথমে বল্লিনামৰ বাবে লিখিবলৈ চুক্তিবদ্ধ হৈছিল যদিও তেওঁৰ প্ৰথম মুক্তিপ্ৰাপ্ত ছবি আছিল জিল্লা। জিল্লাৰ ছুপাৰহিট গীতটোৰ পিছত তেওঁ থিৰুমনাম এনাম নিকাহ আৰু অন্যান্য ছবিত কাম কৰে। গীতিকাৰ থামৰাইৰ পিছত তেওঁ আছিল এজন শীৰ্ষ নায়কৰ বাবে গীত লিখা পৰৱৰ্তী মহিলা গীতিকাৰ। পুৰুষপ্ৰধান উদ্যোগ এটাত তেওঁৰ প্ৰথমখন ছবিতেই এনে সুযোগ পোৱাটো বিৰল।

তেওঁৰ আগৰ ছবিবোৰত তেওঁৰ নাম পাৰ্বতী আছিল, কিন্তু ২০২২ চনৰ অক্টোবৰত তেওঁ ঘোষণা কৰে যে ইয়াৰ পিছত তেওঁৰ নাম পাৰ্বতী মীৰা হিচাপে উল্লেখ কৰা হ'ব। তেওঁ লগতে উল্লেখ কৰে যে তেওঁ নিজৰ মাতৃক সন্মান জনোৱাৰ উদ্দেশ্যে মাতৃৰ নাম 'মীৰা' তেওঁৰ উপাধি হিচাপে যোগ কৰিছে।

তথ্যসূত্ৰ

বাহ্যিক সংযোগ

টুইটাৰত পাৰ্বতী মীৰা
সাক্ষাৎকাৰ

শ্ৰেণী:তামিল ব্যক্তি
শ্ৰেণী:গীতিকাৰ
শ্ৰেণী:ভাৰতীয় মহিলা কবি
কংগো গণৰাজ্য

কংগো গণৰাজ্য বা কঙ্গো গণৰাজ্য হৈছে মধ্য আফ্ৰিকাৰ পশ্চিম উপকূলত অৱস্থিত এখন দেশ। দেশখনক কংগো-ব্ৰাজাভিল, কংগো ৰিপাব্লিক বা কেৱল কংগো বুলিও জনা যায়। গেবন দেশখনৰ পশ্চিমে, কেমেৰুন উত্তৰ-পশ্চিমে আৰু মধ্য আফ্ৰিকান গণৰাজ্য উত্তৰ-পূবত, কঙ্গো গণতান্ত্ৰিক দক্ষিণ-পূবত, আংগলাৰ ছিটমহল কেবিণ্ডাৰ দক্ষিণ-পশ্চিমে, আৰু আটলাণ্টিক মহাসাগৰ দক্ষিণ-পশ্চিমত অৱস্থিত। দীৰ্ঘদিন ধৰি ফ্ৰান্সৰ উপনিবেশ হৈ থকা ফৰাচী হৈছে কঙ্গো গণৰাজ্যৰ চৰকাৰী ভাষা।

তথ্য সংগ্ৰহ

শ্ৰেণী:আফ্ৰিকাৰ দেশ
শ্ৰেণী:পূৰ্বৰ ফৰাচী উপনিবেশ
শ্ৰেণী:মধ্য আফ্ৰিকাৰ দেশ
শ্ৰেণী:ৰাষ্ট্ৰসংঘৰ সদস্য ৰাষ্ট্ৰসমূহ
শ্ৰেণী:গণৰাজ্য
শ্ৰেণী:কংগো গণৰাজ্য
শ্ৰেণী:পোখালি (দেশ)
শ্ৰেণী:বিশেষ সংশোধনৰ প্ৰয়োজন থকা প্ৰবন্ধ
আই সবাহ

আই সবাহ অসমীয়া লোকসকলে অনুষ্ঠিত কৰা উৎসৱ-পাৰ্বন সমূহৰ ভিতৰত এক বিশেষ অনুষ্ঠান। আই সবাহক শীতলা সবাহ বুলিও কোৱা হয়। এই সবাহ সাধাৰণতে এক লোক ৰীতি। যি বসন্ত ৰোগৰ বা আই ওলোৱাৰ সৈতে জড়িত। এই সবাহত অৰ্চনা কৰা দেৱী গৰাকী হ'ল শীতলা।

পালনৰ কাৰণ

সাধাৰণতে অসমৰ গাঁও অঞ্চলত এই ৰীতিৰ প্ৰচলন পুৰণিকালৰ পৰাই হৈ আহিছে। কোনো কোনো ঠাইত কোনো কোনো লোকৰ ঘৰত আইসবাহ বছৰেকীয়া কৰ্ম হিচাপেও পালন কৰে। অসমত ফাগুন-চ'ত মাহত পছোৱা বতাহ বয় আৰু ধূলিৰে বায়ুমণ্ডল উপচি পৰে। তাৰ লগে লগেই গ্ৰীষ্মৰো আগমন ঘটে, ধূলি, গৰম আৰু বৰষুণে আৱৰা এই বতৰতেই অসমত বসন্ত ৰোগৰ মানুহৰ শৰীৰত দেখা দিয়ে। বসন্ত ৰোগ আই তথা আদ্যশক্তি গোঁসানীৰ দান, বসন্ত আইৰেই এক ৰূপ-এই বিশ্বাসেৰেই বসন্ত ৰোগৰ ভয়াৱহতাক সাধাৰণ অসমীয়া মানুহে এক স্বৰূপ প্ৰদান কৰি আহিছে। কিন্তু অসমীয়া লোক বিশ্বাস মতে আই সাত গৰাকী। উজনি অসমত প্ৰচলিত আইনামত আছে- 'উজাইয়ে আহিলে আইৰে সাতেজনী সাতালি পৰ্বত জুৰি।' নামনি অসমত প্ৰচলিতা আই নামত আই দহ গৰাকী অথবা বাৰ গৰাকী-শীতলা আই, তিলেনী আই, পানীমলা, ৰংমলা, বাঁহামুৰী, লাভামুৰী,পানীচমেৰী, ধনমালা, মৰুৱা, কাহুৰী, কেটেৰী, হাগুৰী।

ৰীতি-নীতি

অসমীয়া মানুহৰ ঘৰৰ কোনোবাজনৰ আই দেখা দিলেই গোটেই ঘৰৰ লোক সকল সজাগ হয়। লগে লগে ঘৰত তাঁতবোৱা, ঢেঁকী দিয়া,ঘৰত বেচি চিঞৰ বাখৰ কৰা, নাচ-গান, হুলস্থূল কৰা আদি নিষেধ কৰি আইৰ প্ৰতি শ্ৰদ্ধা ভক্তি আৰু সমীহ কৰা হয়। পদূলি-চোতাল সাৰি-মচি, ঘৰ-দুৱাৰ মচি-কাচি ৰোগীৰ শয্যাত ধোৱা পৰিষ্কাৰ কাপোৰ পাৰি দিয়া হয়।

আইনাম

আই সবাহৰ প্ৰধান আকৰ্ষণ হৈছে আইনাম সমূহ। এই আইনাম সমূহ পূৰ্বৰ পৰা মানুহৰ মুখে মুখে চলি অহা কিছুমান গীত। বৰ্তমান এই গীত সমূহক চপা আকাৰত প্ৰকাশ কৰা হৈছে। সবাহলৈ অহা গোপিনী সকলে সমস্বৰে এই আই নাম সমূহ গাই-

যেই বস্তু দিওঁ মাতৃ সেই বস্তু চুৱা।
আপোনাৰ নামে মাতৃ আপুনি সন্তোষ হোৱা।

দুখীয়াৰ পুতলা আয়ে তুলি দিলে।
আইৰ মন দয়ালী নাই
আইৰ নাম শীতলা দুখীয়াৰ পুতলা
দি যোঁৱা বুকু জুৰাই।

আই বা শীতলা দেৱীৰ সাত বাই-ভনীৰ আগমনত ভক্ত বা নামতীসকলৰ কল্পনাত প্ৰকৃতিৰ পৰিৱৰ্তন আৰু সৌন্দৰ্য পৰিস্ফূত হয়। ইয়াত আয়তীসকলৰ আত্মসমৰ্পণৰ ভাৱ, ভক্তি প্ৰকাশ পাই।
আইনামসমূহৰ মাজত পিছলাৰ ঘাট, ফুলবাৰীৰ দেওঘৰ আদিৰ নাম সততে উল্লেখ পোৱা যায়। পিছলা নৈৰ পাৰৰ কথা দেৱীমন্দিৰৰ কথা ৱেড চাহাবেও উল্লেখ কৰি থৈ গৈছে। উত্তৰ লখিমপুৰৰ এই পিছলা নৈ আৰু ফুলবাৰী থানত এসময়ত আই পূজাৰ কেন্দ্ৰস্থল আছিল।

তথ্য সংগ্ৰহ

শ্ৰেণী:অসমৰ উৎসৱসমূহ
দেৱদাস (১৯৩৫ চনৰ চলচ্চিত্ৰ)

দেৱদাস ১৯৩৫ চনত প্ৰমথেশ বৰুৱাৰ পৰিচালনাত নিৰ্মিত এখন বাংলা ভাষাৰ ভাৰতীয় চলচ্চিত্ৰ। বাংলা সাহিত্যিক শৰৎচন্দ্ৰ চট্টোপাধ্যায়ৰ দেৱদাস উপন্যাসৰ আধাৰত প্ৰমথেশ বৰুৱাৰ চিত্ৰনাট্য ৰচনা কৰিছিল। ইয়াৰ দেৱদাসৰ চৰিত্ৰত প্ৰমথেশ বৰুৱা, পাৰ্বতীৰ চৰিত্ৰত যমুনা বৰুৱা, চন্দ্ৰমুখীৰ চৰিত্ৰত চন্দ্ৰবতী দেৱীয়ে অভিনয় কৰিছে। পৰৱৰ্তী সময়ত ১৯৩৬ চনত হিন্দী আৰু ১৯৩৮ চনত অসমীয়া ভাষাত ছবিখন মুক্তি লাভ কৰে।

কলকাতাৰ নিউ থিয়েটাৰত অগ্নিকাণ্ডত বাংলা সংস্কৰণৰ সকলো ভাৰতীয় প্ৰিণ্ট ধ্বংস হয়। বৰ্তমান ছবিখনৰ একমাত্ৰ কপি বাংলাদেশ ফিল্ম আৰ্কাইভত আছে। সেই কপিৰ প্ৰায় ৪০ শতাংশও ধ্বংস হৈছে।

সংক্ষিপ্ত কাহিনী

দেৱদাস মুখাৰ্জী বঙালী ব্ৰাহ্মণ জমিদাৰৰ পুত্ৰ। পাৰো বা পাৰ্ব্বতী মধ্যবিত্ত বঙালী পৰিয়ালৰ কন্যা। বঙ্গদেশৰ তালচোনাপুৰ গাঁৱত দুয়ো পৰিয়াল ওচৰ-চুবুৰীয়া। সৰু কালৰ পৰাই দেৱদাস আৰু পাৰো অন্তৰঙ্গ বন্ধু যি পৰবৰ্তী সময়ত প্ৰেমৰ সম্পৰ্কত পৰিণত হয়। বয়সৰ তুলনাত দেৱদাস ডাঙৰ আৰু পাৰো সৰু। বিদ্যালয়ত লিখাপৰাৰ পৰা আৰম্ভ কৰি পুখুৰীত মাছমাৰা সকলো কাম একেলগে কৰিছিল। উন্নত শিক্ষাৰ বাবে দেৱদাস কলকাতাত গমন কৰে। কিছু বছৰ পিছত দেৱদাস নিজ গাঁৱত উভতি আহে। উভতি আহি দেৱদাস অনুভব কৰে যে সৰুকালৰ বন্ধুত্ব বৰ্তমানদিনত প্ৰেমৰ সম্পৰ্কত পৰিণত হৈছে। পাৰোৰ মা দেৱদাসৰ মা হৰিমতিক বিবাহ প্ৰস্তাব দিছিলে যদিও ওচৰ-চুবুৰীয়াৰ লগত বিবাহ সম্পৰ্ক স্থাপন কৰিবলৈ অনিচ্ছা প্ৰকাশ কৰে। পাৰোৰ পৰিয়ালৰ পৰম্পৰানুসাৰে পাত্ৰৰ ঘৰৰ পৰা পণ লোৱা প্ৰথা বহু আগৰ পৰা চলি আহিছিল। সেয়েহে দেৱদাসৰ পৰিয়াল পাৰোক কিনা-বেচা কৰা নিম্ন পৰিয়ালৰ কন্যা বিবেচনা কৰি বিবাহত অসন্মতি প্ৰকাশ কৰে। এই যুক্তিত পাৰ্বতীৰ পিতা নীলকণ্ঠ চক্ৰবৰ্তী অপমানিত বোধ কৰি জমিদাৰৰ ঘৰত পাৰ্বতীৰ বিবাহ দিয়াৰ সিদ্ধান্ত গ্ৰহণ কৰে। পাৰ্বতী এদিন নিশাত দেৱদাসক প্ৰেম নিবেদন কৰি নিজক গ্ৰহণ কৰিবলৈ অনুৰোধ কৰে যদিও দেৱদাসৰ পিতা এই অনুৰোধ প্ৰত্যাখান কৰে। বিভ্ৰান্ত দেৱদাস কলকাতাত পলাইগৈ পাৰ্বতীক চিঠি প্ৰেৰণ কৰি জনায় যে তেওঁৰ এই সম্পৰ্ক চলাবলৈ ইচ্ছা নাই। দেৱদাসৰ কাপুৰুষতাক ধিক্কাৰ জনাই পাৰ্বতী হাতিপোতা গাঁৱৰ ভুবন চৌধুৰী নামৰ জমিদাৰৰ লগত বিবাহৰ বাবে ৰাজি হয়।

কলকাতাত চুন্নিলালৰ সৈতে দেৱদাসৰ মিত্ৰতা হয়। চুন্নিলালৰ মাধ্যমত চন্দ্ৰমুখী নামৰ বেশ্যাৰ লগত দেৱদাসৰ পৰিচয় হয়। তেওঁ দেৱদাসক ভাল পায় যদিও দেৱদাস ঘৃণা কৰিছিল। হতাশাগ্ৰস্ত দেৱদাস সুৰাপান কৰাৰ ফলত অসুস্থ হৈ পৰে। চন্দ্ৰমুখী প্ৰতিদিন সেৱা কৰিছিল যদিও দেৱদাসৰ স্বাস্থ্যৰ চৰম অবনতি ঘটে। মৃত্যু সন্নিকট অনুভব কৰি দেৱদাস শেষবাৰ পাৰোৰ লগত সাক্ষাৎৰ বাবে হাতিপোতা গাঁও অভিমুখে যাত্ৰা কৰে। পাৰোৰ গৃহৰ সম্মুখত উপস্থিত হোৱাৰ লগে লগে দেৱদাসৰ মৃত্যু হয়।

বাহ্যিক সংযোগ

দেৱদাস (দ্ব্যৰ্থতা দূৰীকৰণ পৃষ্ঠা)

তথ্যসূত্ৰ

শ্ৰেণী:বঙালী চলচ্চিত্ৰ
শ্ৰেণী:নাৰীবাদী
শ্ৰেণী:চলচ্চিত্ৰ
শ্ৰেণী:ভাৰতীয় নাৰীবাদী চলচ্চিত্ৰ
শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
শ্ৰেণী:ভাৰতৰ পতিতাবৃত্তি সম্পৰ্কীয় চলচ্চিত্ৰ
দাৰ্জিলিং ৰ'পৱে

দাৰ্জিলিং ৰ'পৱে পশ্চিমবংগৰ দাৰ্জিলিঙত আছে। ই ৰঞ্জিত ভেলী ৰ'পৱে নামেৰেও জনাজাত। ই ভাৰতবৰ্ষৰ আটাইতকৈ পুৰণি আৰু এছিয়াৰ আটাইতকৈ দীঘল ৰ'পৱে। এই ৰ'পৱেটো দাৰ্জিলিং চহৰৰ উত্তৰ দিশৰপৰা ৰম্মন নদীৰ পাৰত অৱস্থিত চিংলা বজাৰলৈ বিস্তৃত। ইয়াৰ দৈৰ্ঘ্য প্ৰায় ৫ কি: মি:। ই দাৰ্জিলিঙৰ এক উৎকৃষ্ট পৰ্যটনথলী যদিও যোৱা প্ৰায় ন বছৰ এই ৰ'পৱেটো বন্ধ হৈ আছিল।

দাৰ্জিলিং ৰ'পৱেটো ১৯৬৮চনৰপৰা আৰম্ভ হয় আৰু ১৯৮৮ চনত ইয়াক নতুনকৈ নিৰ্মাণ কৰা হয়। কিন্তু ২০০৩ চনত ৰছী ছিগি চাৰিজন পৰ্যটকৰ কৰুণ মৃত্যু হোৱা পাছত এই ৰ'পৱেটো বন্ধ কৰি দিয়া হয়। ২০০৫ চনত ৰাজ্যিক বনবিভাগ আৰু গড়কপ্তানি বিভাগে এখন তিনিজনীয়া কমিটি গঠন কৰি ইয়াৰ সুৰক্ষা সম্পৰ্কীয় বিচাৰৰ দায়িত্ব দিয়ে। এই কমিটিত এজন গড়কপ্তানি বিভাগৰ অভিযন্তা আৰু কল্যাণী চৰকাৰী অভিযান্ত্ৰিক মহাবিদ্যালয়ৰ দুজন অধ্যাপক আছিল। তেওঁলোকে পূৰ্ব পৰীক্ষণৰ পিছত এই ৰ'পৱে অসুৰক্ষিত বুলি ঘোষণা কৰে। পুনৰ নবীকৰণৰ পিছত এই ৰ'পৱেটো ২০১২ চনৰ ২ ফেব্ৰুৱাৰী তাৰিখে পৰ্যটকৰ বাবে আকৌ মুকলি কৰি দিয়া হয়।

দাৰ্জিলিঙৰ উত্তৰ দিশৰ ৭০০০ফুট উচ্চতাৰ পৰা গাড়ীবোৰ ৰছীৰে ৰম্মন নদীৰ পাৰৰ চিংলা বজাৰলৈ নামি আহে, যি মাত্ৰ ৮০১ ফুট উচ্চতাত অৱস্থিত। এই যাত্ৰা মুঠ ৪৫ মিনিটৰ। ঘন অৰণ্য, ওখ পাহাৰ, পাহাৰৰ গাতে লগা জলপ্ৰপাত আৰু চাহ বাগিচাৰ ওপৰেৰে কে'বল গাড়ীৰে কৰা এই যাত্ৰাত পৰ্যটকসকল অভিভূত হৈ পৰে।

ৰঞ্জিত নৈখন হ'ল তীস্তা নদীৰ উপনৈ। ই দুভাগ হৈছে, ডাঙৰ আৰু বহলভাগ কাব্ৰু পাহাৰৰ উচ্চতাৰপৰা কাঞ্চনজংঘাৰ তললৈ নামি আহিছে আৰু ইয়াতে প্ৰথমে ই ৰম্মন নৈৰ সৈতে আৰু পিছত ৰঞ্জিত নৈৰ আনটো ভাগ ঠেক ৰঞ্জিতৰ সৈতে মিলিছে। চিংলা এই দুয়োখন নৈৰ উপত্যকাভাগ। সৰু অৰ্থাৎ ঠেক ৰঞ্জিত নৈ বিজনবাৰী উপত্যকাৰে বৈ গৈছে। দাৰ্জিলিং ৰ'পৱেক সেয়ে ৰঞ্জিত ভেলী ৰ'পৱেও বোলা হয়।

ৰঞ্জিত ভেলী ৰ'পৱে বা দাৰ্জিলিং ৰ'পৱেটো পশ্চিম বংগ চৰকাৰৰ বনবিভাগ আৰু কনভেয়ৰ আৰু ৰ'পৱে ছাৰ্ভিচ প্ৰাইভেট লিমিটেদৰ সংযুক্ত প্ৰচেষ্টাত সক্ৰিয় হৈ আছে। ১৯৮৮ চনত ইয়াক নৱীকৰণ কৰা হৈছিল।

তথ্যসূত্ৰ

শ্ৰেণী:পশ্চিমবংগ
শ্ৰেণী:ভাৰতৰ পৰ্যটনস্থলী
শ্ৰেণী:পৰ্যটন
জ্যোৎস্না য়াগনিক

জ্যোৎস্না য়াগনিক ভাৰতৰ এগৰাকী অৱসৰপ্ৰাপ্ত ভাৰতীয় ন্যায়াধীশ আৰু শিক্ষাবিদ।

উল্লেখযোগ্য বিচাৰ

নৰোদা পাটিয়াৰ হত্যাকাণ্ডৰ ৰায়

২০১২ চনত গুজৰাটত নৰোদা পাটিয়া হত্যাকাণ্ডৰ গোচৰত ১৯০০ পৃষ্ঠাৰ ৰায়দান কৰি য়াগনিকে গুজৰাটৰ প্ৰাক্তন মন্ত্ৰী তথা ভাৰতীয় জনতা পাৰ্টিৰ নেত্ৰী মায়া কোডনানীকে ধৰি ৩২ জন লোকক যাৱজ্জীৱন কাৰাদণ্ডৰ শাস্তি প্ৰদান কৰিছিল। কোডনানীক ২৮ বছৰৰ কাৰাদণ্ড বিহা হয়। শাস্তি পোৱা আন কেইজনৰ ভিতৰত আছে বজৰং দলৰ নেতা বাবু বজৰংগী।

মৃত্যুদণ্ডৰ ওপৰত মতামত

মৃত্যুদণ্ডই মানৱ মৰ্যাদাক ক্ষতিগ্ৰস্ত কৰে বুলি য়াগনিকে মৃত্যুদণ্ড প্ৰদান কৰা নাছিল।

ৰায়দানৰ পিছৰ পৰিণতি

ৰায়দানৰ পিছতে য়াগনিকে মৃত্যুৰ ভাবুকি লাভ কৰিছিল৷ তেওঁক জেড কেটেগৰী ছিকিউৰিটি দিয়া হৈছিল। তেওঁক ভাবুকি দিয়াৰ অপৰাধত এজন লোকক গ্ৰেপ্তাৰ কৰা হয়।.

অন্যান্য উল্লেখযোগ্য গোচৰত বিচাৰক

২০০৮ চনত য়াগনিকে এটা হাই-প্ৰফাইল দলবদ্ধ ধৰ্ষণৰ গোচৰত ৫ জন ব্যক্তিক যাৱজ্জীৱন কাৰাদণ্ডৰ আদেশ দিয়ে।] তেওঁ বৌদ্ধিকভাৱে অক্ষম এগৰাকী নাবালিকা ছোৱালীকে ধৰি ধৰ্ষণ বা ধৰ্ষণৰ চেষ্টাৰ সৈতে জড়িত অন্যান্য গুৰুত্বপূৰ্ণ বিচাৰৰ সভাপতিত্ব কৰিছে।

শৈক্ষিক জীৱন

য়াগনিকে আদামাছ বিশ্ববিদ্যালয়ৰ প্ৰ' ভাইচ-চান্সেলৰ (আৰু স্কুল অৱ ল এণ্ড জাষ্টিছৰ ডীন) হিচাপে কাম কৰিছিল, আৰু গুজৰাট ফৰেনছিক বিজ্ঞান বিশ্ববিদ্যালয়, ৰক্ষা শক্তি বিশ্ববিদ্যালয় আৰু নিৰ্মা বিশ্ববিদ্যালয়ত অধ্যাপক হিচাপে কাম কৰিছিল।

তথ্যসূত্ৰ

শ্ৰেণী:ন্যায়াধীশ
শ্ৰেণী:ভাৰতৰ মহিলা ন্যায়াধীশ
শ্ৰেণী:জীৱিত ব্যক্তি
শ্ৰেণী:ভাৰতীয় নাৰী
শ্ৰেণী:ভাৰতৰ ন্যায়াধীশ
দুলাৰী দেৱী

দুলাৰী দেৱী এগৰাকী ভাৰতীয় শিল্পী আৰু চিত্ৰকৰ। ২০২১ চনত মধুৱনী চিত্ৰশিল্পৰ প্ৰতি আগবঢ়োৱা অৱদানৰ বাবে তেওঁ ভাৰত চৰকাৰে প্ৰদান কৰা অসামৰিক সন্মান পদ্মশ্ৰী বঁটা লাভ কৰে।

জীৱনী

ভাৰতৰ বিহাৰ ৰাজ্যৰ ৰান্তী গাঁৱত বাস কৰা দুলাৰী দেৱীৰ জন্ম হৈছিল প্ৰান্তীয় দলিত মল্লাহ জাতিৰ পৰিয়ালত। তেৰ বছৰ বয়সত তেওঁৰ বিবাহ হৈছিল যদিও আঠাইশ বছৰ বয়সত, সন্তানৰ মৃত্যুৰ পিছত মাতৃৰ পৰিয়ালৰ সৈতে থাকিবলৈ উভতি আহিছিল। দুলাৰী দেৱীয়ে মধুৱনী চিত্ৰশিল্পৰ ওপৰত কোনো আনুষ্ঠানিক শিক্ষা গ্ৰহণ কৰা নাছিল যদিও মধুবনী চিত্ৰশিল্পী মহাসুন্দৰী দেৱীৰ ঘৰত ঘৰুৱা সহায়িকা হিচাপে কাৰ্যনিৰ্বাহ কৰি থাকোঁতে মধুবনী শৈলীৰে চিত্ৰ অংকন কৰিবলৈ শিকিছিল। মহাসুন্দৰী দেৱীয়ে তেওঁক আন এগৰাকী শিল্পী কৰ্পুৰী দেৱীৰ সৈতে চিনাকি কৰাই দিয়ে, যিয়ে দুলাৰী দেৱীক মধুবনী চিত্ৰশিল্প আৰু ইয়াৰ বিভিন্ন কৌশল সম্পৰ্কে কেতবোৰ ধাৰণা আগবঢ়াইছিল।

কৰ্মজীৱন

দুলাৰী দেৱীয়ে মধুৱনী লোকচিত্ৰৰ ‘কাচনী’ (লাইন স্কেচিং) ‘আৰু ‘ভৰনী’ (ৰঙীন) এই দুয়োটা শৈলীৰে অভ্যাস কৰে যদিও পৰৱৰ্তী সময়ত তেওঁ 'ভৰণী' শৈলীৰ ওপৰতেই গুৰুত্ব আৰোপ কৰে। ইয়াৰ উপৰিও তেওঁৰ চিত্ৰসমূহৰ বিষয়বস্তু হিচাপে মহিলাসকলৰ মাজত সৱলীকৰণৰ বিষয়টোৱে গুৰুত্ব পাইছে। পৰিচালক নাটাছা আৰ্বানে তেওঁৰ অভিনয়ৰে এখন তথ্যচিত্ৰ নিৰ্মাণৰ বাবে গৱেষণা কৰি আছে, যাৰ নাম "বেটাৰ টু বি এ ট্ৰি ডেন এ গাৰ্ল।" ভাৰতৰ বিহাৰৰ পৰা অহা এদল যুৱতী চিত্ৰকৰৰ ওপৰত নিৰ্মিত এখন তথ্যচিত্ৰ, যিয়ে প্ৰাচীন মিথিলা চিত্ৰকলা শৈলী ব্যৱহাৰ কৰি বৈষম্য আৰু পিতৃতন্ত্ৰৰ বিৰুদ্ধে যুঁজ দিয়ে।

বঁটা-সন্মান

২০২১ -পদ্মশ্ৰী বঁটা
২০১২ - শিল্পকৰ্মত উৎকৃষ্টতাৰ বাবে বিহাৰ ৰাজ্যৰ বঁটা।

তথ্যসূত্ৰ

শ্ৰেণী:বিহাৰৰ ব্যক্তি
শ্ৰেণী:জীৱিত ব্যক্তি
শ্ৰেণী:চিত্ৰশিল্পী
শ্ৰেণী:পদ্মশ্ৰী বঁটা বিজয়ী
ইচিয়াৰ বোল্লাঁ

ইচিয়াৰ বোল্লাঁ পেৰেজ-মিংগুয়েজ (ইংৰাজী: Icíar Bollaín; জন্ম: ১২ জুন ১৯৬৭) এগৰাকী স্পেনিছ চলচ্চিত্ৰ নিৰ্মাতা আৰু অভিনেত্ৰী। তেওঁ বিশেষকৈ তে দয় মিচ অজিঅ (Take My Eyes) ছবিখন পৰিচালনা কৰাৰ বাবে জনাজাত, যিখন ছবিয়ে ৭টা গোয়া বঁটা লাভ কৰিছিল। বোল্লাঁই পৰিচালনাৰ লগতে অভিনয় আৰু চিত্ৰনাট্য লিখনৰ বাবেও অন্যান্য কেইবাটাও বঁটা লাভ কৰিছে।

প্ৰাৰম্ভিক জীৱন আৰু শিক্ষা

১৯৬৭ চনৰ ১২ জুনত মাদ্ৰিদত ইচিয়াৰ বোল্লাঁ পেৰেজ-মিংগুয়েজৰ জন্ম হৈছিল। তেওঁ এগৰাকী বৈমাণিক অভিযন্তা পিতৃ আৰু এগৰাকী সংগীত শিক্ষয়িত্ৰী মাতৃৰ যমজ কন্যা সন্তানৰ এগৰাকী আছিল। তেওঁ এক উদাৰ পৰিৱেশত ডাঙৰ-দীঘল হৈছিল য’ত প্ৰতিজন সদস্যকে নিজৰ ইচ্ছা অনুসৰণ কৰাৰ অনুমতি দিয়া হৈছিল। ইচিয়াৰ আৰু তেওঁৰ যমজ ভগ্নী মেৰিনাই সৰুৰেপৰাই কলাৰ প্ৰতি আগ্ৰহ দেখুৱাইছিল; ইচিয়াৰ চলচ্চিত্ৰ নিৰ্মাণৰ প্ৰতি আকৰ্ষিত হোৱাৰ বিপৰীতে তেওঁৰ ভগ্নীয়ে এগৰাকী অপেৰা গায়িকা হোৱাৰ বাবে অধ্যয়ন কৰিছিল। ভিক্টৰ এৰিচৰ এল চুৰ (১৯৮৩) নামৰ চলচ্চিত্ৰখনৰ জৰিয়তে বোল্লাঁই অভিনয় জগতত আত্মপ্ৰকাশ কৰিছিল।

কেৰিয়াৰ

তাৰ পিছৰেপৰা ইচিয়াৰ বোল্লাঁই চৈধ্যখন চলচ্চিত্ৰত অভিনয় কৰিছে। ১৮ বছৰ বয়সত যমজ ভগ্নী মেৰিনাৰ সৈতে তেওঁলোকৰ খুৰাক হুয়ান চেবাষ্টিয়ান বোল্লাঁৰ দুখন ছবি— লাছ ড’ছ অৰিলাছ (১৯৮৭) আৰু কেইবছৰমানৰ পিছত ডাইম উনা মেণ্টিৰা (১৯৯২)-ত অভিনয় কৰিবলৈ সুযোগ পায়। ইচিয়াৰ বোল্লাঁই ফিলিপ ভেগা, মানুৱেল গুটিৱেৰেজ আৰাগন আৰু হোচে লুইচ বোৰাউৰদ্বাৰা পৰিচালিত ছবিটো ভূমিকা গ্ৰহণ কৰিছিল। তেওঁৰ ৰঙা চুলিৰ বাবেই কেন লোচে তেওঁক স্পেনিছ গৃহ-যুদ্ধৰ পটভূমিত নিৰ্মিত ছবি লেণ্ড এণ্ড ফ্ৰীডম (১৯৯৫)-ৰ বাবে নিৰ্বাচিত কৰিছিল। লোচৰ সৈতে কাম কৰাৰ অভিজ্ঞতাই তেওঁক কেন লোচ: আন অবজাৰ্ভাডৰ চলিটাৰিঅ নামৰ কিতাপখন লিখিবলৈ অনুপ্ৰাণিত কৰিছিল।

২৩ বছৰ বয়সত বোল্লাঁই লা ইগুয়ানা নামৰ এটা প্ৰযোজনা সংস্থা গঠন কৰে আৰু দুখন চুটি ছবি— বাজা কোৰাজন (১৯৯২) আৰু লছ এমিগোছ ডেল মুৱেৰ্টো (১৯৯৪) নিৰ্মাণ কৰে। ফাৰ্ণাণ্ডো কোলোমোৰ সহযোগত তেওঁ পৰিচালক হিচাপে প্ৰথমখন পূৰ্ণদৈৰ্ঘ্যৰ ছবি হোলা, এষ্টাছ চোলা? (১৯৯৫) নিৰ্মাণ কৰে। এইখন এখন পাৰ্থিৱ স্বৰ্গ বিচাৰি সাগৰলৈ দীঘলীয়া যাত্ৰা কৰা দুগৰাকী কিশোৰীৰ কাহিনী। তেওঁৰ দ্বিতীয়খন পূৰ্ণদৈৰ্ঘ্যৰ ছবি আছিল ফ্লৰেছ ডি অত্ৰো মুণ্ডো (১৯৯৯), যিখন তেওঁ জুলিঅ’ লামাজাৰেছৰ সৈতে যুটীয়াভাৱে লিখিছিল। ই গ্ৰাম্য স্পেইনলৈ প্ৰেমৰ সন্ধানত যাত্ৰা কৰা তিনিগৰাকী মহিলাৰ কাহিনী। তেওঁৰ ছবি তে দয় মিচ অজিঅ' (২০০৩) শ্ৰেষ্ঠ ছবি আৰু শ্ৰেষ্ঠ পৰিচালকসহ সাতটাকৈ গোয়া বঁটা লাভ কৰে। লুইচ টোচাৰ আৰু লাইয়া মাৰুল অভিনীত এই ছবিখনত এজন পুৰুষে তেওঁৰ পত্নীৰ ওপৰত চলোৱা অত্যাচাৰ আৰু তেওঁলোকৰ জীৱনৰ ধৰণ সলনি কৰাৰ সংগ্ৰামৰ বিষয়ে দেখুওৱা হৈছে।

তেওঁৰ ২০১০ চনৰ ছবি ইভেন দ্য ৰেইন (তাম্বিয়েন লা ল্লুভিয়া) ৮৩সংখ্যক একাডেমী বঁটাৰ শ্ৰেষ্ঠ বিদেশী ভাষাৰ চলচ্চিত্ৰ শিতানত স্পেইনৰ প্ৰবিষ্টি হিচাপে নিৰ্বাচিত হৈছিল। ২০১১ চনৰ জানুৱাৰী মাহত ছবিখন অস্কাৰৰ চুটি তালিকাত স্থান লাভ কৰে। ছবিৰ ভিতৰত এখন ছবিৰ দৰে নিৰ্মিত এই কাহিনীটো ২০০০ চনৰ বলিভিয়াৰ উচ্চভূমিৰ পটভূমিত নিৰ্মিত। ইয়াৰ কাহিনীত কলম্বাছৰ নতুন পৃথিৱীত আগমনৰ ওপৰত কাম কৰি থকা এটা স্পেনিছ চলচ্চিত্ৰ কোম্পানী স্থানীয় কৃষকৰ শোষণৰ সৈতে জড়িত হিংসাৰ বলি হয়। ইয়াত পৰিচালক হিচাপে গায়েল গাৰ্চিয়া বাৰ্ণাল আৰু প্ৰযোজক হিচাপে লুইচ টোচাৰে অভিনয় কৰিছে। কাৰ্লছ এডুভিৰি নামৰ এজন আইমাৰা লোকে পানীৰ ব্যক্তিগতকৰণৰ বিৰুদ্ধে প্ৰতিৰোধ গঢ়ি তোলাত আগভাগ লৈছিল আৰু গোয়া বঁটাত শ্ৰেষ্ঠ নৱাগতৰ বঁটাৰ বাবে মনোনীত হৈছিল। ২০২০ চনত তেওঁক 'এএমপিএচ' (AMPAS)-ৰ সদস্যপদৰ বাবে আমন্ত্ৰণ জনোৱা হয়।

তথ্যসূত্ৰ

বাহ্যিক সংযোগ

শ্ৰেণী:স্পেনীছ অভিনেত্ৰী
শ্ৰেণী:চলচ্চিত্ৰ পৰিচালক
ন'বেল বঁটা (১৯৯৮)

১৯৯৮ বৰ্ষৰ ন'বেল বঁটা বিজয়ীৰ তালিকা:

১
পদাৰ্থ বিজ্ঞান
|
ৰবাৰ্ট বি. লাফলিন Robert B. Laughlin

"আংশিক আয়নীয় উত্তেজনা সম্বলিত এক নতুন ধৰণৰ কোৱাণ্টাম তৰল আৱিষ্কাৰৰ বাবে" ("for their discovery of a new form of quantum fluid with fractionally charged excitations")
|
হ'ৰ্ষ্ট এল. ষ্ট'ৰ্মাৰ Horst L. Störmer

|
ডেনিয়েল চি. চুই Daniel C. Tsui

২
ৰসায়ন বিজ্ঞান
|
ৱাল্টাৰ ক'ন Walter Kohn

"তেখেতে আগবঢ়োৱা ঘনত্ব ফলনৰ তত্বৰ বাবে" ("for his development of the density-functional theory")
|
জন এ. প'পল John A. Pople

"কোৱাণ্টাম ৰসায়নবিদ্যাত গাণনিক পদ্ধতিৰ বিকাশৰ বাবে" ("for his development of computational methods in quantum chemistry")

৩
ফিজিঅ'লজী বা মেডিচিন
|
ৰবাৰ্ট এফ. ফাৰ্চগ'ট Robert F. Furchgott

"হৃদ-ৰক্তবাহী তন্ত্ৰত নাইট্ৰিক অক্সাইড অণুৱে সংকেতবাহকৰ কাম কৰে, এই আৱিষ্কাৰৰ বাবে" ("for their discoveries concerning nitric oxide as a signalling molecule in the cardiovascular system")
|
লুই জে. ইগ্‌নেৰ' Louis J. Ignarro

|
ফেৰিড মুৰাড Ferid Murad

৪
সাহিত্য
|
জোছ ছাৰামেগ' José Saramago

"যাৰ কল্পনা, দৰদ আৰু ব্যংগৰে পূৰ্ণ গাঁথাবোৰে আমাক বাস্তৱৰ ৰহস্যক আকৌ এবাৰ চাবলৈ বাধ্য কৰে" ("who with parables sustained by imagination, compassion and irony continually enables us once again to apprehend an elusory reality")

৫
ন'বেল শান্তি বঁটা
|
জন হিউম John Hume

"উত্তৰ আয়াৰলেণ্ডৰ সংঘাটৰ এক শান্তিময় সমাধানৰ বাবে তেওঁলোকে কৰা প্ৰচেষ্টাৰ বাবে" ("for their efforts to find a peaceful solution to the conflict in Northern Ireland")
|
ডেভিড ট্ৰিম্‌বল David Trimble

৬
অৰ্থনীতি বিজ্ঞান
|
অমৰ্ত্য সেন Amartya Sen

"কল্যাণকামী অৰ্থনীতিৰ প্ৰতি তেখেতে আগবঢ়োৱা অৱদানৰ বাবে" ("for his contributions to welfare economics")

তথ্য সংগ্ৰহ

"List of All Nobel Laureates 1998". Nobelprize.org. আহৰণ কৰা তাৰিখ: 01 Feb 2013

বাহ্যিক সংযোগ

ন’বেল ফাউণ্ডেশ্যনৰ প্ৰাতিষ্ঠানিক ৱেবছাইট
শ্ৰেণী:বৰ্ষ অনুসৰি ন'বেল বঁটা বিজয়ীৰ তালিকা
২৩ আগষ্ট

এইদিনটোত ঘটা কেইটামান উল্লেখযোগ্য ঘটনা-

ঘটনাৱলী

১৮৬৬ - প্ৰাগত অষ্ট্ৰিয়া আৰু প্ৰুছিয়া মাজত শান্তি চুক্তি স্বাক্ষৰিত হয়। ইতিহাসত এই চুক্তি প্ৰাগ চুক্তি নামেৰে জনাজাত।
১৯৪২ - ষ্টেলিনগ্ৰাডৰ যুদ্ধ আৰম্ভ হয়। 'চিক্স জিৰ' জিৰ' লুফ্টৱাফ' বিমানৰ দ্বাৰা বোমাবৰ্ষণ কৰাত ৰাছিয়াৰ ষ্টেলিনগ্ৰাডত ৪০,০০০ সাধাৰণ লোকৰ মৃত্য়ু হয়।
১৯৪৮ - বিশ্ব গীৰ্জা পৰিষদ গঠন হৈছিল।
১৯৫৯ - চন্দ্ৰেশ্বৰ প্ৰসাদ সিনহাই অসমৰ ৰাজ্যপাল ৰূপে কাৰ্যভাৰ গ্ৰহণ কৰে। ১৯৫৯ চনৰ ১৩ অক্টোবৰলৈকে তেওঁ কাৰ্যিনৰ্বাহ কৰিছিল।
১৯৯১ - ছোভিয়েট কমিউনিষ্ট পাৰ্টীৰ কেন্দ্ৰীয় সমিতিৰ আঠসত্তৰ বছৰীয়া মুখপত্ৰ ‘‘প্ৰাভডা’’ কেৱল কমিউনিষ্ট পাৰ্টীৰ ৰাজনৈতিক পত্ৰিকা ৰূপে প্ৰকাশিত হয়।
২০০৫ - মহাত্মা গান্ধী নিয়োগ নিশ্চিত আইন - ২০০৫ ( Mahatma Gandhi Employment Guarantee Act 2005) লোকসভাত অনুমোদন হয়, পিছত মহাত্মা গান্ধী ৰাষ্ট্ৰীয় গ্ৰাম্য নিয়োগ নিশ্চিত আঁচনি (MGNREGS) হিচাপে নামকৰণ কৰা হয়।

জন্ম

১৭৬৯ - জৰ্জ কিউভিয়াৰ (ইংঃ Georges Cuvier), ফ্ৰান্সৰ প্ৰাণীবিজ্ঞানী আৰু প্ৰকৃতিবিদ। (মৃঃ ১৩ মে', ১৮৩২)
১৮৭২ - টংগুটুৰি প্ৰকাশম (Tanguturi Prakasam), অন্ধপ্ৰদেশৰ প্ৰথম মুখ্য়মন্ত্ৰী।
১৮৮৮ - হৰিলাল মোহনদাস গান্ধী, মোহনদাস কৰমচাঁন্দ গান্ধী আৰু কস্তুৰবা গান্ধীৰ সৰ্বপ্ৰথম সন্তান।
১৮৯৮ - তাৰাশংকৰ বন্দোপাধ্যায়, প্ৰসিদ্ধ বাংলা সাহিত্যিক।
১৯১৮ - আন্না মোডায়িল মণি, ভাৰতীয় পদাৰ্থ বিজ্ঞানী তথা বতৰ বিজ্ঞানী
১৯৪৩ - ৰীতা ফাৰিয়া, ভাৰতীয় মডেল, সৌন্দৰ্য প্ৰতিযোগিতাৰ বিজয়ী তথা চিকিৎসক।
১৯৪৪ - চায়ৰা বানু, ভাৰতীয় অভিনেত্ৰী।
১৯৬৫ - ফ্লেক্স হুইলাৰ, বডীবিল্ডাৰ, আৰ্নল্ড ক্লাছিক বিজয়ী।
১৯৬৮ - দীপক শৰ্মা, অসমৰ এগৰাকী প্ৰসিদ্ধ বাঁহী বাদক তথা সংগীত পৰিচালক।
১৯৬৮ - কৃষ্ণকুমাৰ কুনাথ, ভাৰতীয় নেপথ্য গায়ক।

মৃত্যু

৬৩৪ - আবু বকৰ, হৰজত মহম্মদৰ শিষ্য়, ইছলাম ধৰ্মৰ প্ৰথম খলিফা।
১৩০৫ - ৱিলিয়াম ৱালেছ, স্কটলেণ্ডৰ প্ৰথম স্বাধীনতা যুদ্ধৰ বীৰপুৰুষ, লণ্ডনত ইংৰাজে ফাঁচি দিছিল।
১৮০৬ - চাৰ্লছ আগাষ্টিন ডি কুলম্ব (ইংঃ Charles-Augustin de Coulomb), বিখ্য়াত পদাৰ্থ বিজ্ঞানী, কুলম্বৰ সূত্ৰৰ আৱিষ্কাৰক।
১৯৪২ - গোৰাবাই কটিয়া, স্বাধীনতা সংগ্ৰামী, ইংৰাজ পুলিচে নৰছিহাপুৰৰ স্বাধীনতা আন্দোলনৰ সমদলত তেখেতক গুলীয়াই নিহত কৰে।
১৯৮২ - ষ্টেনফ'ৰ্ড ম'ৰ, আমেৰিকাৰ নোবেল বিজয়ী জৈৱ-ৰসায়ন বিজ্ঞানী, ৰাইব'নিউক্লিয়াছৰ ওপৰত কৰা গৱেষণাৰ বাবে পাইছিল।
১৯৯৪ - আৰতি গুপ্তা সাহা, ভাৰতীয় দীৰ্ঘ-দূৰত্বৰ সাঁতোৰবিদ।
২০১৮ - কুলদীপ নায়াৰ, যশস্বী সাংবাদিক।

দিৱস

ক্ৰীতদাস বাণিজ্য আৰু ইয়াৰ অৱসানৰ আন্তৰ্জাতিক স্মৃতি দিৱস।
ৰাষ্ট্ৰীয় পতাকা দিৱস (ইউক্ৰেইন)।

অন্যান্য

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা

শ্ৰেণী:আগষ্ট
শ্ৰেণী:ইংৰাজী বৰ্ষপঞ্জীৰ দিন

তথ্য়সূত্ৰ
ক্ৰিষ্টিনা ৰিচি

ক্ৰিষ্টিনা ৰিচি (ইংৰাজী: Christina Ricci; জন্ম: ১২ ফেব্ৰুৱাৰী, ১৯৮০) এগৰাকী আমেৰিকান অভিনেত্ৰী। ডাৰ্ক এজ বা কিছু অস্বাভাৱিক চৰিত্ৰত কৰা অভিনয়ৰ বাবে পৰিচিত ৰিচিয়ে বেছিভাগেই স্বতন্ত্ৰ বা ইনডিপেণ্ডেণ্ট ছবিত কাম কৰে, যদিও তেওঁ অসংখ্য বক্স অফিচ হিট ছবিতো অভিনয় কৰিছে। তেওঁ গোল্ডেন গ্ল’ব, স্ক্ৰীন এক্টৰ্ছ গিল্ড আৰু প্ৰাইমটাইম এমি বঁটাৰ মনোনয়ন লাভ কৰিছে।

ৰিচিয়ে দহ বছৰ বয়সত মাৰ্মেইডছ (১৯৯০) ছবিৰ জৰিয়তে অভিনয় জীৱনৰ পাতনি মেলে। ইয়াৰ পিছতে দ্য এডামছ ফেমিলি (১৯৯১) আৰু ইয়াৰ ১৯৯৩ চনৰ ছিকুৱেলত ৱেনচডে এডামছৰ চৰিত্ৰত অভিনয় কৰি তেওঁ চৰ্চালৈ আহে। পৰৱৰ্তী সময়ত কেস্পাৰ আৰু নাও এণ্ড দেন (দুয়োখন ১৯৯৫ চনৰ) ছবিত অভিনয় কৰি তেওঁ কিশোৰ-কিশোৰীসকলৰ মাজত জনপ্ৰিয় হৈ পৰে। তেওঁৰ কৈশোৰৰ শেষৰফালে তেওঁ দ্য আইচ ষ্টৰ্ম (১৯৯৭), বাফেলো '৬৬, দ্য অপজিট অফ চেক্স, পেকাৰ (সকলোবোৰ ১৯৯৮ চনৰ), ২০০ ছিগাৰেটছ আৰু শ্লীপি হালো (দুয়োখন ১৯৯৯ চনৰ) দৰে প্ৰাপ্তবয়স্ক কেন্দ্ৰিক প্ৰকল্পলৈ গতি কৰে। তেওঁৰ অন্যান্য উল্লেখযোগ্য ছবিসমূহৰ ভিতৰত আছে দ্য মেন হু ক্ৰাইড (২০০০), প্ৰ’জাক নেচন (২০০১), পাম্পকিন (২০০২), এনিথিং এলছ, মন্সটাৰ (দুয়োখন ২০০৩ চনৰ), কাৰ্ছড (২০০৫), পেনেলোপি, ব্লেক স্নেক মোন (দুয়োখন ২০০৬ চনৰ), স্পীড ৰেচাৰ (২০০৮), বেল আমি (২০১২) আৰু দ্য মেট্ৰিক্স ৰেচাৰেকচনছ (২০২১)।

টেলিভিছনৰ ক্ষেত্ৰত ৰিচিয়ে এলী মেকবীলৰ অন্তিম ছিজনত (২০০২) লাইজা বাম্পৰ চৰিত্ৰত অভিনয় কৰিছিল আৰু ২০০৬ চনত গ্ৰেজ এনাটমীত অতিথি চৰিত্ৰত অভিনয় কৰি এমি বঁটাৰ মনোনয়ন লাভ কৰিছিল। ইয়াৰ উপৰি তেওঁ পেন এম (২০১১–২০১২) ধাৰাবাহিকত অভিনয় কৰাৰ লগতে দ্য লিজি বৰ্ডেন ক্ৰনিকলছ (২০১৫) আৰু জেড° দ্য বিগিনিং অফ এভৰিথিং (২০১৭) ধাৰাবাহিক দুখন প্ৰযোজনা কৰাৰ লগতে অভিনয়ো কৰিছিল। তেওঁ ধাৰাবাহিক ৱেনচডেৰ (২০২২–বৰ্তমান) প্ৰথম আৰু দ্বিতীয় ছিজনত মেৰিলিন থৰ্নহিল হিচাপে অভিনয় কৰিছে। ২০২১ চনৰপৰা ৰিচিয়ে য়েল’জেকেটছত মিষ্টি কুইগলীৰ চৰিত্ৰত অভিনয় কৰি আহিছে, যাৰ বাবে তেওঁ প্ৰাইমটাইম এমি বঁটা আৰু গোল্ডেন গ্ল’ব বঁটাৰ মনোনয়ন লাভ কৰিছে। তেওঁ এনিমেটেড ধাৰাবাহিক বেটমেন: কেপড ক্ৰুচেডাৰ (২০২৪)-ত কেটৱমেন / চেলিনা কাইলৰ চৰিত্ৰত কণ্ঠদান কৰিছে।

২০১০ চনত ৰিচিয়ে ডোনাল্ড মাৰ্গুলিছৰ নাটক টাইম ষ্টেণ্ডছ ষ্টিলৰ জৰিয়তে ব্ৰডৱেত আত্মপ্ৰকাশ কৰে। তেওঁ 'ৰেপ, এবিউজ এণ্ড ইনচেষ্ট নেচনেল নেটৱৰ্ক'ৰ (RAINN) এগৰাকী ৰাষ্ট্ৰীয় মুখপাত্ৰ।

প্ৰাৰম্ভিক জীৱন আৰু শিক্ষা

ৰিচিৰ জন্ম হৈছিল ১৯৮০ চনৰ ১২ ফেব্ৰুৱাৰীত কেলিফৰ্ণিয়াৰ ছাণ্টা মনিকাত। তেওঁ ছাৰা (পূৰ্বৰ নাম মাৰ্ডক) আৰু ৰাল্ফ ৰিচিৰ চাৰিজন সন্তানৰ ভিতৰত আটাইতকৈ সৰু আছিল। তেওঁৰ পিতৃৰ কেৰিয়াৰ বিভিন্ন আছিল, যাৰ ভিতৰত জিম শিক্ষক, অধিবক্তা, ড্ৰাগ কাউন্সেলৰ আৰু প্ৰাইমেল স্ক্ৰীম থেৰাপিষ্ট হিচাপে কাম কৰাৰ কথা উল্লেখযোগ্য। ৰিচিয়ে তেওঁৰ পিতৃক এজন "বিফল কাল্ট লিডাৰ" বুলি অভিহিত কৰিছে। তেওঁৰ মাতৃয়ে ১৯৬০-ৰ দশকত ফৰ্ড এজেন্সিৰ মডেল হিচাপে কাম কৰিছিল আৰু পৰৱৰ্তী সময়ত ৰিয়েল এষ্টেট এজেণ্ট হৈছিল। ৰিচিৰ ইটালীয়ান, আইৰিছ আৰু স্কটিছ বংশোদ্ভূত পূৰ্বপুৰুষ আছিল।

ৰিচিৰ পৰিয়ালটো নিউ জাৰ্ছীৰ মণ্টক্লেয়াৰলৈ স্থানান্তৰিত হৈছিল, য’ত তেওঁ এজমণ্ট প্ৰাথমিক বিদ্যালয়, গ্লেনফিল্ড মিডল স্কুল, মণ্টক্লেয়াৰ হাইস্কুল আৰু মৰিষ্টাউন–বিয়েৰ্ড স্কুলত অধ্যয়ন কৰিছিল। পিছলৈ তেওঁ নিউয়ৰ্ক চহৰৰ প্ৰফেচনেল চিলড্ৰেনছ স্কুলত অধ্যয়ন কৰে। ৰিচিৰ পিতৃ-মাতৃ তেওঁৰ কিশোৰ বয়সৰ আগতেই পৃথকে থাকিবলৈ লয়। বিভিন্ন সাক্ষাৎকাৰত তেওঁ নিজৰ শৈশৱ, বিশেষকৈ পিতৃ-মাতৃৰ বিবাহ বিচ্ছেদ আৰু পিতৃৰ সৈতে থকা তেওঁৰ অশান্ত সম্পৰ্কৰ বিষয়ে মুকলিকৈ কৈছে।

তথ্যসূত্ৰ

বাহ্যিক সংযোগ

শ্ৰেণী:আমেৰিকান অভিনয় শিল্পী